Məcburi köçkünlərlə İsmayıllı Rayon İcra Hakimiyyətində görüş - Xəbərlər - İSMAYILLI RAYON Icra Hakimiyyəti
Rayon ərazisində 871 ailədə birləşən 3477 nəfər məcburi köçkün müvəqqəti məskunlaşıb. Dövlət qayğısının nəticəsi olaraq onların mənzil-məişət, sosial xidmət problemləri öz həllini tapıb. Gündəlik qayğılar, həyatın davamında yaranan ehtiyac və tələblər hər bir sahədə olduğu kimi köçkünlükdə də özünü ara-sıra göstərir.
Rayon icra hakimiyyətinin rəhbərliyi məhz bunları əsas götürərək 5 sentyabr 2017-ci il tarixdə RİH-nin akt zalında hüquq mühafizə və ədliyyə orqanlarının, sosial xidmət, kənd təsərrüfatı, iqtisadiyyat, təhsil, səhiyyə sahələri rəhbərlərinin iştirakı ilə ərazidə müvəqqəti məskunlaşmış məcburi köçkünlərlə görüş keçirib.
Mirdaməd Sadıqov mövcud problemlər barədə ətraflı danışdıqdan, onların həlli yollarını şərh etdikdən sonra sözü iştirakşılara verib.
Ağdamın səlahiyyətli nümayəndəsi Zahid Namazov , Laçın rayonundan məcburi köçkün düşmüş Vaqif Tanrıverdiyev, kəlbəcərli Əbülfət Rəfiyev çıxış edərək qayğı və diqqətə görə ölkə Prezidentinə minnətdarlıq ediblər, İsmayıllı əhalisindən, rayon rəhbərliyindən razılıqlarını bildiriblər. Həm də soydaşlarını əmək fəallığına, təsərrüfatçılıqda səmərəli işləməyə və gözləmə mövqeyindən uzaqlaşmağa çağırıblar.
Rayon icra hakimiyyəti ilə bağlı məsələlərin tezliklə həlli müsbət nəticələri ortaya çıxaracaq.